CELEX: 32018D2007
Language: el
Date: 2018-12-17 00:00:00
Title: Απόφαση (ΚΕΠΠΑ) 2018/2007 του Συμβουλίου, της 17ης Δεκεμβρίου 2018, για την τροποποίηση της κοινής δράσης 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας

18.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 322/22
               
            
         ΑΠΟΦΑΣΗ (ΚΕΠΠΑ) 2018/2007 ΤΟΥ ΣΥΜΒΟΥΛΙΟΥ
         της 17ης Δεκεμβρίου 2018
         για την τροποποίηση της κοινής δράσης 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 10 Νοεμβρίου 2008, το Συμβούλιο εξέδωσε την κοινή δράση 2008/851/ΚΕΠΠΑ (1) για την ανάπτυξη της στρατιωτικής επιχείρησης Atalanta της ΕΕ («Atalanta»).
                  
               
                     (2)
                  
                  
                     Στις 30 Ιουλίου 2018, το Συμβούλιο εξέδωσε την απόφαση (ΚΕΠΠΑ) 2018/1083 (2) που τροποποιεί την κοινή δράση 2008/851/ΚΕΠΠΑ και παρατείνει την Atalanta μέχρι τις 31 Δεκεμβρίου 2020.
                  
               
                     (3)
                  
                  
                     Στις 14 Νοεμβρίου 2018, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2444 (2018) που τερματίζει την εντολή της Ομάδας Παρακολούθησης της Σομαλίας και της Ερυθραίας από τις 16 Δεκεμβρίου 2018 και συστήνει Ομάδα Εμπειρογνωμόνων για τη Σομαλία με τα ίδια καθήκοντα σε σχέση με τη Σομαλία.
                  
               
                     (4)
                  
                  
                     Στις 22 Νοεμβρίου 2018, η Επιτροπή Πολιτικής και Ασφάλειας (ΕΠΑ) συμφώνησε ότι θα πρέπει να εξουσιοδοτηθεί η Atalanta να διαβιβάζει πληροφορίες προς την Ιντερπόλ και την Ευρωπόλ, μεταξύ άλλων δεδομένα προσωπικού χαρακτήρα που αποκτήθηκαν δυνάμει του ισχύοντος νομικού πλαισίου, οι οποίες συνελέγησαν για παράνομες δραστηριότητες πέραν της πειρατείας κατά τη διάρκεια των επιχειρήσεών της για την καταπολέμηση της πειρατείας, όσο η εντολή της Atalanta παραμένει αμετάβλητη.
                  
               
                     (5)
                  
                  
                     Η ΕΠΑ συμφώνησε επίσης ότι στην κοινή δράση 2008/851/ΚΕΠΠΑ θα πρέπει να περιληφθεί διάταξη για τη νομοθεσία που καλύπτει τη διάθεση δεδομένων προσωπικού χαρακτήρα στο εν λόγω πλαίσιο.
                  
               
                     (6)
                  
                  
                     Η κοινή δράση 2008/851/ΚΕΠΠΑ θα πρέπει, επομένως, να τροποποιηθεί αναλόγως.
                  
               
                     (7)
                  
                  
                     Σύμφωνα με το άρθρο 5 του πρωτοκόλλου σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή αποφάσεων και δράσεων της Ένωσης που έχουν συνέπειες στην άμυνα. Η Δανία δεν συμμετέχει στην εφαρμογή της παρούσας απόφασης και συνεπώς δεν συμμετέχει στη χρηματοδότηση αυτής της επιχείρησης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η κοινή δράση 2008/851/ΚΕΠΠΑ, τροποποιείται ως εξής:
            
                        1)
                     
                     
                        στο άρθρο 2, το σημείο ιδ) αντικαθίσταται από το ακόλουθο κείμενο:
                        
                                    «ιδ)
                                 
                                 
                                    υποστηρίζει, κατά τρόπο συνεπή προς τη σύμβαση των Ηνωμένων Εθνών για το Δίκαιο της Θάλασσας και στο πλαίσιο των υφιστάμενων μέσων και δυνατοτήτων, τις δραστηριότητες της Ομάδας Εμπειρογνωμόνων για τη Σομαλία σύμφωνα με την απόφαση 2444 (2018) του ΣΑΗΕ, παρακολουθώντας σκάφη που είναι ύποπτα για υποστήριξη των δικτύων πειρατείας και ενημερώνοντας την εν λόγω Ομάδα σχετικά με αυτά.»·
                                 
                              
                  
                        2)
                     
                     
                        στο άρθρο 15, η παράγραφος 4 αντικαθίσταται από το ακόλουθο κείμενο:
                        
                           «4.   Εξουσιοδοτείται η Atalanta να ανταλλάσσει με την Ομάδα Εμπειρογνωμόνων για τη Σομαλία και με τις CMF πληροφορίες, εκτός των δεδομένων προσωπικού χαρακτήρα, που συλλέγονται για παράνομες ή μη αδειοδοτημένες δραστηριότητες κατά τη διάρκεια των αντιπειρατικών επιχειρήσεων.»·
                        
                     
                  
                        3)
                     
                     
                        στο άρθρο 15, προστίθενται οι ακόλουθες παράγραφοι:
                        
                           «5.   Εξουσιοδοτείται η Atalanta να διαθέτει στην Ιντερπόλ, σύμφωνα με το άρθρο 2 στοιχείο η) και στην Ευρωπόλ σύμφωνα με το άρθρο 2 στοιχείο θ), πληροφορίες για παράνομες δραστηριότητες πέραν της πειρατείας που συλλέγονται κατά τη διάρκεια των επιχειρήσεών της για την καταπολέμηση της πειρατείας.
                        
                        
                           6.   Η διάθεση προσωπικών δεδομένων δυνάμει του άρθρου 2 διενεργείται σύμφωνα με τη νομοθεσία του κράτους σημαίας του σκάφους ή του αεροσκάφους σχετικά με τα δεδομένα προσωπικού χαρακτήρα.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 17 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               E. KÖSTINGER
            
         
         
            (1)  Κοινή δράση 2008/851/ΚΕΠΠΑ του Συμβουλίου, της 10ης Νοεμβρίου 2008, για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (ΕΕ L 301 της 12.11.2008, σ. 33).
         
            (2)  Απόφαση (ΚΕΠΠΑ) 2018/1083 του Συμβουλίου της 30ής Ιουλίου 2018 που τροποποιεί την κοινή δράση 2008/851/ΚΕΠΠΑ για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (ΕΕ L 194 της 31.7.2018, σ. 142).